Avancen les obres de consolidació de la Casa Romeu a Sagunt
25 de juliol 2024

![](/media/gpbf24aq/casa-romeu-1-c.jpg?width=850&height=637.5)

Les obres de consolidació de la Casa Romeu avancen a bon ritme. La intervenció, finançada gràcies al conveni firmat entre Red Eléctrica i l'Ajuntament de Sagunt, continuarà al llarg de l'estiu, amb l'objectiu "d’agilitzar al màxim l'execució de la primera fase".

Així, la companyia responsable de l'operació i el transport del sistema elèctric a Espanya, es farà càrrec de la major part del finançament d'esta primera actuació a la Casa Romeu, amb una aportació superior als 407.000 €. El consistori, per la seua banda, assumirà amb fons propis els més de 30.000 € restants. "La col·laboració entre l’Ajuntament i Red Eléctrica no és nova. Fa molt de temps que treballem conjuntament i ja hem tirat avant projectes tan importants per al municipi com són la Senda Blava o el complex defensiu del Grau Vell", ha explicat l'alcalde de Sagunt, Darío Moreno.

![](/media/j3xajyuz/casa-romeu-2-c.jpg?width=850&height=637.5)

Per la seua banda, la delegada de la Región Este de Redeia, matriu de Red Eléctrica. Maite Vela, ha emmarcat la participació de la companyia en el projecte "en la línia de generació de valor compartit amb el territori", per la qual aposta la companyia en la seua Estratègia d'Impacte Integral. Vela ha subratllat que en este cas "l'objectiu és la recuperació d'un element de gran valor de la localitat", en cooperació amb el consistori saguntí, "contribuint a la protecció del patrimoni cultural, i promovent la política de valor compartit amb la qual Redeia impulsa el desenvolupament social i el benestar dels territoris en els quals opera i reforça les relacions de confiança amb les comunitats locals, més enllà de les obligacions pròpies de la seua activitat".

Esta primera fase de les obres en l'immoble implica la reparació i consolidació de la coberta i els murs de l'edifici, per a garantir l'estabilitat de l'estructura bàsica. Posteriorment, una vegada conclosos estos treballs, es procedirà a la reparació dels forjats de la planta primera i la planta baixa. "Es tracta, principalment, de dotar de solidesa l'immoble, evitar despreniments i danys en una estructura que es troba molt degradada", ha detallat Moreno. "Una vegada tinguem estos treballs conclosos, podrem començar amb la rehabilitació de l'edifici per al seu posterior ús municipal", ha afegit.

![](/media/azlhtj4i/casa-romeu-3-c.jpg?width=850&height=637.5)

**Adquirida en 2020**

L'Ajuntament de Sagunt va adquirir l'immoble, lloc de naixement del comandant de les milícies de Morvedre durant la Guerra d'Independència José Romeu, l'any 2020. L'edifici respon al model constructiu característic d'un palau del segle XVIII, amb una posterior remodelació i adequació a habitatges i local comercial. Donat el seu deficient estat de conservació, es planteja ara una estricta consolidació estructural que frene la deterioració del mateix i els possibles despreniments de material a la via pública fins a la programació de les obres d'intervenció en grau de rehabilitació i restauració dels seus valors patrimonials.

*   [](http://www.facebook.com/sharer.php?u=https://aytosagunto.es/va/actualitat/avancen-les-obres-de-consolidacio-de-la-casa-romeu-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/avancen-les-obres-de-consolidacio-de-la-casa-romeu-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/avancen-les-obres-de-consolidacio-de-la-casa-romeu-a-sagunt/ "Linked In")
*   [](mailto:?body=https://aytosagunto.es/va/actualitat/avancen-les-obres-de-consolidacio-de-la-casa-romeu-a-sagunt/)